Բնանկար։ Մախինջաուրի

«Բնանկար։ Մախինջաուրի», ՀԽՍՀ ժողովրդական նկարիչ Էդուարդ Իսաբեկյանի 1938 թվականին արված աշխատանքը՝ ուսանողական տարիներին ստեղծված էտյուդը։

Պատմություն 
Իսաբեկյանը պատկերել է Վրաստանի բլրածածկ գեղատեսիլ հարթավայրը։ Կտավում արտահայտված է Իսաբեկյանի գեղարվեստական, կոմպոզիցիոն մտածողությունը, երիտասարդ նկարչի վստահ տիրապետումը գծային-գեղանկարչական ձևերին, փափուկ, պլաստիկ մոդելավորմանը, կերպարային ռիթմի դինամիկ զգացողությանն ու երաժշտական ընկալմանը։

Նկարագրություն 
Եռապլան կոմպոզիցիայի գծային լուծումն իրականացված է երեք հորիզոնական կորերով, որոնց հակադրված մարգերի հինգ շարքերի զուգահեռները ձգվում են հեռուն՝ կրկնելով տեղանքի հարթության ռելիեֆային կորությունը։ Թեյի մարգերում աշխատող կանանց ֆիգուրները միայն բնանկարի լրացում չեն։ Մարգերի միջին մասը ծածկող ծառի լայն ստվերը կտավի լուսաստվերային ողջ լուծման ամենամուգ գոտին է։ Առկա է դեպի խորքը (3-րդ պլան) աստիճանաբար զարգացող և «արագացող» դինամիզմ, ընդգծված թե՛ գծային, թե՛ ծավալային ռիթմով, վստահ վրձնահարվածների տեմպերամենտով, նաև` հեռավոր պլանի արևային լույսի ամենավառ հնչեղ ակորդով։

Աշխատանքն ունի Իսաբեկյանի վաղ շրջանին հատուկ գեղանկարչական պլաստիկ գամմա, դեռևս խուլ, թանգարանային մուգ գունային երանգներ, ձևի, ուրվագծի փափուկ, կորավուն մոդելավորում, որոշակիորեն դինամիկ հյութեղ վրձնահարվածներ։ Իսաբեկյանը հիշում է, որ Թբիլիսիի ակադեմիայում սովորելու տարիներին կատարած բնանկար էտյուդները շատ են եղել, սակայն միայն «Բնանկար։ Մախինջաուրի» աշխատանքն է պահպանվել։

Ծանոթագրություններ

Արտաքին հղումներ 
 Էդուարդ Իսաբեկյանի պաշտոնական կայքը

Էդուարդ Իսաբեկյանի նկարներ
1938 նկարներ